b'\n_START_ARTICLE_\nEkvinokcij (opera)\n_START_PARAGRAPH_\nEkvinokcij je opera v \xc5\xa1tirih dejanjih skladatelja Marjana Kozine. Libreto je po istoimenski igri dubrovni\xc5\xa1kega pisatelja Iva Vojnovi\xc4\x87a ve\xc4\x8dinoma napisal skladatelj sam (nekaj besedila je prispevala tudi skladateljeva sestra Marija, npr. za Ani\xc4\x8dino pesem iz drugega dejanja). Krstna predstava je bila v ljubljanski Operi 2. maja 1946. Za drugo ljubljansko uprizoritev 7. januarja 1948 je Kozina dodal \xc5\xa1e nekaj popravkov, na primer orkestralno medigro med drugim in tretjim dejanjem._NEWLINE_Skladatelj je opero Ekvninokcij komponiral v Beogradu in Novem mestu v letih od 1940 do 1943. Ker se je bal, da bi ne bila partitura med vojno uni\xc4\x8dena, jo je zakopal na doma\xc4\x8dem vrtu.\n_START_SECTION_\nPrvo dejanje\n_START_PARAGRAPH_\nMajhno pristani\xc5\xa1\xc4\x8de v bli\xc5\xbeini Dubrovnika._NEWLINE_V rodno vasico se po sedemindvajsetih letih iz Amerike vrne Niko Marinovi\xc4\x87. Pri\xc5\xa1el je iskat delavce za svoje rudnike v Ju\xc5\xbeni Ameriki. Kapitan Frane v Amerikancu vidi prilo\xc5\xbenost za zaslu\xc5\xbeek - svojo h\xc4\x8der Anico mu \xc5\xbeeli prodati za \xc5\xbeeno. Ker Ivo ljubi Anico, mu ta namera ni v\xc5\xa1e\xc4\x8d in v Niku vidi rivala, nad katerega \xc5\xbeeli s sekiro. Le-to mu odlo\xc4\x8dno izvije iz rok mati Jele, ki jo Ivo zelo spo\xc5\xa1tuje in ceni. Svojega o\xc4\x8deta namre\xc4\x8d ni nikoli poznal.\n_START_SECTION_\nDrugo dejanje\n_START_PARAGRAPH_\nFranova hi\xc5\xa1a._NEWLINE_Anica je obupana nad usodo, ki jo \xc4\x8daka. O\xc4\x8detu pove, da ljubi Iva in ne Nika, zato se le-ta razhudi in jo v jezi porine po tleh. Ko pride Niko, o\xc4\x8de zapusti hi\xc5\xa1o in pusti Amerikanca s h\xc4\x8dero sama. V tem njun pogovor zmoti Jele, ki v Niku prikli\xc4\x8de mladostne spomine. Pred odhodom v Ameriko je Niko namre\xc4\x8d izkoristil Jele in ji pod srcem zapustil otroka - Iva. Zato sedaj upravi\xc4\x8deno od njega zahteva poroko. Niko jo posmehljivo zavrne, \xc4\x8de\xc5\xa1 da bo raje vzel lepo in mlado Anico. Jele ga roti, naj vsaj vrne po\xc5\xa1teno ime svojemu sinu. Ker mu ni mar zanj, ji celo zagrozi z zaporom. Jele mu napove, da je njegovo prihodnost v bo\xc5\xbejih in njenih rokah.\n_START_SECTION_\nTretje dejanje\n_START_PARAGRAPH_\nJelina hi\xc5\xa1a._NEWLINE_Zunaj divja ekvinokcialni vihar. Ivo je obupan, ker je Anica namenjena drugemu. V tem v hi\xc5\xa1o prihiti Niko, ki Iva prosi, naj mu pomaga v viharju re\xc5\xa1iti ladjo. Ponovno se mu ponudi prilo\xc5\xbenost, da bi se re\xc5\xa1il vsiljivega tekmeca. Mati ponovno spregleda sinovo namero, vendar mu tokrat zaupa zamol\xc4\x8dano zgodbo iz pretekosti - Niko je Ivov o\xc4\x8de. S tem sina re\xc5\xa1i, da o\xc4\x8deta ne ubije.\n_START_SECTION_\n\xc4\x8cetrto dejanje\n_START_PARAGRAPH_\nPred cerkvijo._NEWLINE_Niko odbira prostovoljce, ki se odpravljajo v Ameriko za zaslu\xc5\xbekom. Z njim ho\xc4\x8de tudi Ivo z materjo. Anica si na vsak na\xc4\x8din \xc5\xbeeli biti z ljubljenim Ivom, zato ji Jele odstopi svoj ladijski vozni listek. Niko i\xc5\xa1\xc4\x8de Anico in naleti na Jele, ki se ji posmehuje in pravi, \xc4\x8de\xc5\xa1 kdaj se bo izpolnila njena gro\xc5\xbenja. Jele mu poka\xc5\xbee na odhajajo\xc4\x8do ladjo, na kateri sta objeta Ivo in Anica. Niko ponori in pravi, da bo dal Iva v prvem pristani\xc5\xa1\xc4\x8du aretirati. Ker se krute\xc5\xbe \xc5\xa1e vedno no\xc4\x8de omeh\xc4\x8dati, Jele Nika pahne v prepad. Nesre\xc4\x8dna mati izpove ljudem in bogu, kaj je storila. Podle\xc5\xbea je sicer doletela pravi\xc4\x8dna kazen, vendar Jele ostane s krivdo svojega zlo\xc4\x8dina sama.'